Rekonštrukcia cisárskej falce v Aachene vybudovanej počas vlády Karola I. Veľkého okolo roku 800
**Falc** (lat. *palatium*, nem. *pfalz*, angl. *palas imperial*, franc. *palais impérial*, špa. *palacie imperial*, tal. *residenza imperiale*) je typ opevneného sídla alebo paláca, ktorý slúžil ako dočasné mocenské a správne sídlo franských a rímskonemeckých panovníkov v ranom stredoveku, hlavne v období karolínskej a otonskej renesancie. Nachádzali sa na rôznych miestach Franskej a Nemeckej ríše. Falc tvorila ucelený komplex svetských a hospodárskych budov a plnila funkciu neskoršieho hradu alebo paláca. Jej správou bol zvyčajne poverený falcgróf, keďže panovník nemal stále sídlo a so svojím dvorom cestoval po krajine.

Etymológia
----------

Termín falc označuje palác alebo sídlo cisára, kráľa alebo biskupa. Slovo pochádza pravdepodobne zo stredohorného nemeckého slova *pfalenze*, čo znamená kniežací dom alebo zo starohorného nemeckého slova *pfalanza*. Ďalšia etymológia slova falc pravdepodobne pochádza zo starofrancúzskeho slova *palais*, čo znamená palác alebo dvor. Ďalšou nespochybniteľnou etymológiu je latinské slovo *palatium*, čo znamená palác, veľkolepé, honosné alebo nádherné miesto. Latinské slovo *palatium* označuje jeden zo siedmich pahorkov Ríma (*Mons Palatium*), na ktorom stálo mnoho dôležitých budov (*aula regia*) hlavne v období Rímskeho cisárstva. Neskôr si na *Palatiu* vybudoval cisár Augustus veľkolepý palác (*Domus Augustana*), neskôr tu stál aj Nerov či Apolónov chrám s knižnicou.

Opis
----

Zvyšky múrov falce a dvojposchodová kaplnka svätého Erharda a Uršule, (asi 1179 – 1183), Cheb, Česko
Panovník vo Franskej ríši a neskôr Nemeckej ríši nevládol z hlavného mesta, pretože také hlavné mesto neexistovalo, ale cestoval so svojím dvorom po jednotlivých falciach z panstva do panstva po jednotlivých častiach ríše. To umožňovalo udržiavať osobný kontakt s vazalmi a efektívne vykonávať panovnícke funkcie (súdnictvo, vyberanie daní, udeľovanie privilégií a mnohé ďalšie). Išlo o akési „putovné kráľovstvo" (*Reisekönigtum*). Ekonomická sila vtedajších kráľovstiev neumožňovala údržbu väčších miest a tým ani vznik cisárskeho alebo kráľovského dvora. A práve preto falce tvorili sieť prechodných kráľovských alebo cisárskych sídel. Napriek všeobecnej predstave nebola falc určená ako trvalé sídlo, ale cisár v ňom istý čas zotrval (panovník v nej zriedka zostal dlhšie ako niekoľko týždňov). Za správu bol zodpovedný falcgróf. Falc mala rôznu veľkosť a poskytovala jedlo a ubytovanie kráľovi a jeho početnému sprievodu. Väčšinou sa nachádzali v blízkosti sídla biskupa, významných opátstiev, miest alebo okolo kráľovských majetkov.Zvyčajne boli od seba vzdialené 30 kilometrov, čo v tom čase znamenalo jeden deň jazdy na koni.

Falc sa skladala z malej hlavnej budovy, kráľovskej sály (*aula regia*) – t.j. viacloďovej alebo trojposchodovej haly, palácovej kaplnky, obytných, hospodárskych a ďalších budov. Celý komplex bol pôvodne obohnaný drevenou hradbou, neskôr múrom či priekopou. Usporiadanie budov vychádzalo z rímskeho vojenského tábora (kastrum), germánskeho dvorca, rímskej baziliky či byzantskej centrály. Podoba falce sa v priebehu období menila. V období vlády Karola I. Veľkého sa jednalo o jednoduché a neopevnené dvorce. Za vlády Štaufovcov sa niektoré vyvinuli do podoby regulárnych kamenných hradov. Typický je veľký ústredný kamenný palác v tvare obdĺžnika. Interiér bol väčšinou osvetlený združenými oknami (bifórium alebo trifórium).

Najvýznamnejšia falc bola v Aachene. Postavená bola spolu s Palatínskou kaplnkou Panny Márie okolo roku 800 za vlády Karola I. Veľkého. O niektorých falciach sa zachovali iba písomné zmienky. Z niektorých zostali len fragmenty stavieb, ako napríklad falc v Ingenheime, Frankfurte nad Mohanom, Goslare a Paderborne. Významné či menej významné falce sa nachádzali v rôznych častiach dnešného Nemecka, Francúzska a susedných štátov. V Česku sa nachádza jediná falc a to v Chebe, pretože oblasť Chebska bola pripojená ku Krajinám českej koruny až za vlády Jána Luxemburského.

Galéria
-------

* Falc v Goslare, Nemecko Falc v Goslare, Nemecko
* Falc v Paderborne, Nemecko Falc v Paderborne, Nemecko
* Fragmenty falce (zvyšky polkruhovej exedry s portikom vpredu) v Ingelheime, Nemecko Fragmenty falce (zvyšky polkruhovej exedry s portikom vpredu) v Ingelheime, Nemecko
* Rekonštrukcia pôdorysu falce v Ingelheime Rekonštrukcia pôdorysu falce v Ingelheime
* Fragmenty falce vo Frankfurte nad Mohanom, Nemecko Fragmenty falce vo Frankfurte nad Mohanom, Nemecko
* Rekonštrukcia pôdorysu falce v Frankfurte nad Mohanom Rekonštrukcia pôdorysu falce v Frankfurte nad Mohanom

Referencie
----------

1. 1 2  falc In:  *Encyclopaedia Beliana* [online]. Bratislava: Encyklopedický ústav Slovenskej akadémie vied, [cit. 2020-01-22]. Dostupné online. ISBN 978-80-89524-30-3.
2. ↑  falc In: *Slovenské slovníky* [online]. Jazykovedný ústav Ľudovíta Štúra Slovenskej akadémie vied, [cit. 2020-01-22]. Dostupné online.
3. ↑  falc In: SYROVÝ, Bohuslav. *Architektura oborový slovník*. 2. vyd. Praha : Státní nakladatelství technické literatury, 1972. S. 93.
4. ↑  falc In: BLAŽÍČEK, Oldřich; KROPÁČEK, Jíři. *Slovník pojmů z dějin umění*. Praha : Odeon, 2013. ISBN 9788072991044. S. 62.
5. ↑  KOCH, Wilfried. *Evropská architektura: Encyklopedie evropské architektury od antiky po současnost*. 1. vyd. Praha : Ikar, 1998. ISBN 80-7202-388-8. S. 447.
6. ↑  pfalz In:  *Online Etymology Dictionary* [online]. www.etymonline.com, [cit. 2021-01-23]. Dostupné online.
7. ↑  KLUGE, Friedrich; GÖTZE, Alfred. *Etymologisches Wörterbuch der deutschen Sprache*. 21. vyd. Berlin, New York : Verlag Walter de Gruyter, 1975. ISBN 3-11-005709-3. S. 528, 541.
8. 1 2  GOCKEL, Michael. *Karolingische Königshöfe am Mittelrhein*. Göttingen : Verlag Vandenhoeck & Ruprecht, 1970. S. 28-40.
9. ↑  DURDÍK, Tomáš. *Ilustrovaná encyklopedie českých hradů*. Praha : Libri, 2009. ISBN 978-80-7277-402-9. S. 131.

Literatúra
----------

* BINDING, Günther. *Deutsche Königspfalzen, Von Karl dem Großen bis Friedrich II. (765–1240)*. 1. vyd. Darmstadt : Wissenschaftliche Buchgesellschaft, 1996. ISBN 9783534125487.
* FENSKE, Lutz. *Deutsche Königspfalzen: Beiträge zu ihrer historischen und archäologischen Erforschung, Zentren herrschaftlicher Repräsentation im Hochmittelalter: Geschichte Architektur und Zeremoniell*. 11. vyd. Zväzok 7. Göttingen : Vandenhoeck & Ruprecht, 1963.
* JÖCKLE, Clemens; KERSTJENS, Christopher. *Stavební slohy ve světové architektuře přehled vývoje architektury od starověku do dneška*. Praha : Mladá fronta, 2005. ISBN 80-204-1305-7.

Pozri aj
--------

* hrad

Iné projekty
------------

CommonsWikislovník
* Spolupracuj na Commons Commons ponúka multimediálne súbory na tému **Falc (hrad)**
* Spolupracuj na Wikislovníku Wikislovník ponúka heslo ****Falc (hrad)****

Externé odkazy
--------------

* Falc(po nemecky)
* Falc(po nemecky)